Ung mand har ikke ville betale bøden på 1500 kroner, som han fik efter at have downloadet en Hollywood-film ulovligt

Flere danskere har fornylig modtaget et brev med en regning på 1500 kroner fra advokatkontoret Maqs Law Firm, fordi de har downloadet filmen Dallas Buyers Club ulovligt.

Se også: Downloader du film ulovligt? Sådan sporer advokaterne dig

En af dem er Peter, som er i midten af 20'erne og generelt downloader flere film og tv-serier hver måned.

- Jeg har downloadet en del, men jeg kender flere, som gør det meget mere end mig, så jeg blev ret overrasket, da jeg fik det, siger han til Ekstra Bladet. (Peter er et opdigtet navn, da han ønsker at være anonym).

Han troede først, at det var falsk, fordi der udover en masse kommafejl også var fejl i klientens navn.

I stedet for Dallas Buyers Club LLC står der eksempelvis LCC.

(Brevets ægthed er blevet bekræftet af advokatfirmaet bag).



- Det var helt ufatteligt. Jeg tænkte med det samme, at det var en prank - der er nogen, som laver sjov med mig. Når jeg googlede navnet på klienten, kom der intet frem. Men mit teleselskab bekræftede, at der var tale om min ip-adresse.

Herefter rådgav han sig hos professionelle.

- Jeg tog kontakt til noget gratis advokathjælp, og de fortalte mig, at de havde nogle lignende sager. De kunne ikke garantere mig, at det ikke kom i retten, men risikoen var meget lille, og det virkede mest som en skræmmekampagne.

Derfor har han heller ikke valgt at betale pengene.

Se også: Danske filmpirater jagtes af advokater

Jeppe Brogaard Clausen, der er partner i Maqs Law Firm, som står bag brevet, beklager at brevet var fyldt med fejl.

- Du har ganske ret, selskabsbetegnelsen hedder LLC og C’et er en irriterende slåfejl i brevet. Og jeg er selvfølgelig ikke glad for, at der skulle mangle kommaer. Det er ikke godt nok, siger han.

Han fortæller, at flere af brevets modtagere har betalt de 1500 kroner.

- Den typiske reaktion vi har fået på brevene er, at det er folk, som interesserer sig for film og normalt for eksempel går i biografen og gerne vil betale for det, men simpelthen ikke har kunnet finde det, siger han.

Se også: Alle filmbranchens hemmelige pirat-planer lækket

Selv kan Peter godt se, at det ikke er i orden at downloade film og tv-serier.

- Jeg har ikke lyst til at være moralens vogter. Det er selvfølgelig forkert, og et eller andet sted har jeg også lidt dårlig samvittighed, men samtidig er jeg vokset op med det, og det er meget tilgængeligt, siger han.

Han vil dog ændre sin adfærd i forhold til filmpirateri.

- I fremtiden vil jeg ikke downloade lige så meget, men det er efter et ønske fra min kæreste. Hvis jeg havde været alene, havde jeg ikke ændret noget. Og hvis det rent faktisk viser sig, at de går videre med det i en retssag, så vil jeg også stoppe.



Se traileren til den omtalte film 'Dallas Buyers Club', der har Matthew McConaughey i hovedrollen.